VEGA præsenterer

De Dødelige er tilbage i VEGA med ny ep og mere dansable numre

*De Dødelige har over de sidste par år for alvor slået deres navn fast med deres helt særegne blanding af melankoli, pop og R&B. Det har ført til support for bl.a. Marie Key, en udsolgt koncert i VEGA, og nu er deres anden ep på gaden. Det går altså hurtigt for de to herrer, som den 2. maj endnu engang giver koncert i Lille VEGA.*

**Ny, positiv og dansabel ep**

Den 23. marts udkom [De Dødeliges](https://www.facebook.com/DeDodelige) anden ep, *Oplev*, som de selv beskriver som mere lys end deres første ep, og som denne gang indeholder numre, som de siger, at ”*man rent faktisk kan danse til*”. Sangenes budskaber er også mere positive end på deres første ep. Som på eksempelvis ”[Vi Drømmer](https://open.spotify.com/track/60IBhW7EKXLFcPPRSz15tk)”, der handler om at finde ud af, hvad der er det rigtige for én.

*Oplev* er anden del af De Dødeliges ep-trilogi, *OPDAG OPLEV OPGIV*, der handler om et lidenskabeligt kærlighedsforholds begyndelse, kulmination og afslutning. Den første ep *Opdag* blev taget godt imod, og bl.a. valgte Soundvenue den drømmende pop-perle ”[Sig Det](https://www.youtube.com/watch?v=pX-MVIShSqc)” fra pladen som Top Track i april sidste år.

**Tilbage i VEGA**

De Dødelige består af sanger Andreas Ringblom og producer Ulrik Schultz, og de to musikere har på kort tid slået deres navn fast på den danske musikscene. Med deres drømmende, elektroniske R&B har de tidligere begejstret både Nik & Jay og Marie Key, som begge har haft dem med som opvarmning på deres turnéer.

Det er også blevet til to koncerter i VEGA i 2014; først en udsolgt koncert i Ideal Bar i april og i efteråret spillede de så for et fyldt Lille VEGA.

Med nyt materiale i bagagen og mere dansable numre glæder vi os til, at De Dødelige er tilbage på Lille VEGAs scene den 2. maj.

**Fakta om koncerten:**

De Dødelige (DK)

Lørdag den 2. maj kl. 21

Lille VEGA, Enghavevej 40, 1674 Kbh. V

120 kr. + gebyr

Billetter kan købes via VEGAs hjemmeside og Billetnet fra den 26. Marts kl. 10.00.

Læs mere om koncerten med De Dødelige og køb billet her.

*For yderligere oplysninger kontakt venligst*

Nathasja Lauritsen

Kommunikationsmedarbejder, VEGA

nl@vega.dk